**Örökségünk őrei – Fogadj örökbe egy műemléket**

**Szabályzat**

**2019/2020**

Akkor van jövőnk Erdélyben, ha a fiatalok hisznek abban, hogy az övék itt a tér. Bíznunk kell bennük, segítenünk kell nekik, hogy megmutathassák: ismerik értékeinket és felelősséget vállalnak értük. Ezt ismertük fel 2012-ben, amikor útnak indítottuk örökségvédelmi programunkat, az Örökségünk őrei - Fogadj örökbe egy műemléket elnevezésű projektet, amelynek az a különlegessége, hogy maguk a fiatalok alakítják saját ötleteik alapján, és 7 év alatt olyan mozgalommá tették, amelyet ma már európai sikersztoriként emlegetnek és amelynek fővédnöke Navracsics Tibor, az Európai Bizottság oktatásért, kultúráért, ifjúságért és sportért felelős biztosa.

A Romániai Magyar Demokrata Szövetség kulturális főosztálya 2012-ben indította útjára az Örökségünk Őrei - Fogadj örökbe egy műemléket programot, amelynek célja az erdélyi magyar közösség identitástudatának megőrzése és fejlesztése, a közösségi élet helyszíneinek biztosítása, az összetartozás érzésének kialakítása és fenntartása, épített örökségünk védelme, ápolása által.

A Szórvány cselekvési terv részeként elindított, de ma már szerte Erdélyben működő mozgalom az utóbbi időszak legsikeresebb, ifjúságnak szóló örökségvédelmi kezdeményezése, hisz 13 megyében eddig több, mint 3000 diák vett részt a programban.

Miről szól a program? A diákok kiválasztanak egy-egy műemléket, és fél éven keresztül az a feladatuk, hogy felfedezzék és másokkal is megismertessék azokat az értékeket, történeteket, különleges eseményeket, amelyek egyedivé teszik azt. A sztorit, a különlegességet keresik, azt, ami kiemeli az épületet a többiek sorából.

Emiatt könyvtárakban, archívumokban keresgélnek, régi újságokat böngésznek, bejárják az épületeket és felfedezik a titkait.

A versenyben nemcsak a diákcsapatok vesznek részt, hanem bevonják a szakembereket, diáktársaikat, szüleiket, barátaikat. Így született meg az a mozgalom, amelyet ma már Európában is büszkén népszerűsítünk, hisz a versenyzők ötletessége, fantáziája nem ismer határt.

Az Örökségünk Őrei mozgalom tehát egy olyan generációt nevel, amelynek igénye a magyar épített örökség megbecsülése, amely nemcsak nyilatkozatokban, hanem tettekkel is hozzájárul ahhoz, hogy jövőnk legyen itthon, Erdélyben.

**Általános tudnivalók**

1. A magyar iskolák, vagy a magyar tagozatok eldöntik, hogy hány csapat vesz részt az idei versenyben. Egy csapat létszáma 15 fő, amely 13-14 diákból, és 1-2 felkészítő tanárból áll. A csapat kinevez két kapcsolattartó diákot: ők lesznek felelősek, hogy a versenyre vonatkozó információk eljussanak a csapathoz. Továbbítják a szervezők kéréseit a csapat fele, egyeztetnek, stb.
2. A csapatok maguk döntik el, hogy melyik műemléket választják, a fontos az, hogy egy műemléket csak egy csapat fogadjon örökbe. Emiatt kérésre bárhol megszervezzük a sorshúzással egybekötött örökbefogadási ceremóniát, ahol minden csapat sorsot húz, és a sorszám függvényében választja ki a számára érdekes műemléket. Amennyiben azt az épületet már előtte örökbe fogadta egy másik csapat, akkor egy másik épületet kell kiválasztania. Erre a célra a rendelkezésükre áll egy lista, de szabadon is lehet (gyakorlatilag bármely) épületet választani.
3. Az előző évben örökbefogadott épületet a következő évben más csapat nem fogadhatja örökbe, de az örökbefogadó folytathatja a megkezdett munkát. A versenyen csak az idei munkájukat értékeljük.
4. A diákok az örökbefogadott műemléket megismerik, felfedezik, bemutatják szűkebb és tágabb környezetüknek, programokat szerveznek benne, ismertető anyagokat készítenek, stb. Érdemes megnézni a korábbi évek csapatainak munkáját, az Örökségünk Őrei Facebook oldalon.
5. A diákok munkáját segítendő, a szervezők állandó tanácsadással állnak a csapatok rendelkezésére, telefonon, e-mailen vagy az Örökségünk Őrei Facebook oldalon keresztül.
6. Iskolai döntők: mivel az iskolákból több csapat is jelentkezhet a versenyre, az iskolák elődöntőt szerveznek januárban. Az iskolai döntők pontozási módszertanát minden iskola saját maga dönti el. Iskolai döntők helyett lehet városi döntőt szervezni, amennyiben az illető városban működő iskolák ezt igénylik.
7. Az iskolai/városi döntő megszervezése után az első három helyezett csapat tagjainak névlistáját elküldik a szervezőknek. Egy csapat létszáma 15 fő, amely 13-14 diákból, és 1-2 felkészítő tanárból áll. A csapatok létszáma nem haladhatja meg a 15 főt, amennyiben az elődöntőben többen vettek részt, a legaktívabb részvétel alapján alakítják ki a döntőn szereplő csapat összetételét.
8. Az iskolai/városi döntők után következik a megyei döntő, amelyet 2020. februárjában kell megszervezni.
9. A nyertes csapatok, megyénként 2-2 csapat, márciusban részt vesznek az észak erdélyi (Kolozs, Bihar, Szatmár, Szilágy megyék), a szórvány (Fehér, Hunyad, Temes, Arad, Szeben, Brassó, Máramaros, Beszterce-Naszód megyék és Bukarest számára) vagy a székelyföldi (Maros, Hargita, Kovászna megyék számára) regionális döntőben.
10. Az országos döntőt április folyamán szervezzük a Szatmári Kölcsey Ferenc Főgimnáziummal közösen.
11. Az észak-erdélyi, a szórvány- illetve a székelyföldi döntő nyertes csapata egy Brüsszeli tanulmányi úton vesz részt, Winkler Gyula Európai Parlamenti képviselő meghívására. A többi döntős csapat is különböző díjakban részesül(het).

**Kötelező tevékenységek és határidők:**

1. október 18.: jelentkezés lezárulása
2. október 18. és november 15. között: csapat és műemlék bemutatása (pl. felkeresni helytörténészt, utánanézni az épület/műemlék történetének könyvekben, korabeli sajtóban, régi képeket keresni, beszélgetni olyan személyekkel, akik ismerik az örökség múltját, stb.), közösségi oldal létrehozása (Facebook kötelező, de lehet más is), médiaszereplés (újságcikk, tv, rádió, stb.). Ezeket kérjük online dokumentálni és az elkészített Facebook oldal linkjét a szervezőkhöz eljuttatni.
3. november 15. és december 15. között: az épület offline bemutatása, rendezvény szervezése (pl. flashmob, kiállítás, idegenvezetés, slam poetry, stb.), minimum 4 Facebook bejegyzés, médiamegjelenés.
4. december 15. és 2020. január 15. között: egy történet bemutatása 2 perces videóban és/vagy kisfilmben az örökbefogadott épületről, minimum 4 Facebook bejegyzés, médiamegjelenés.

A tevékenységeket szakmai zsűri fogja értékelni, amely minden forduló előtt alakul meg.

**Értékelési szempontok**

1. online tevékenység: Facebook oldal, Wikipedia szócikk, az épület weboldala, stb. Itt értékeljük a szakmai tartalmat, az eredeti megoldásokat, a like-ok és megosztások számát valamint a többnyelvű kommunikációt.
2. offline tevékenység: műemlék meglátogatása, takarítás, flashmob, interaktív tevékenységek, kiállítások, események szervezése, stb. 3.
3. sajtómegjelenés (nyomtatott és elektronikus sajtó, tv, rádió)
4. Kreativitás, újszerű megoldások, változatosság, következetesség, nyitás a közösség fele

A tevékenységekről a diákok egy tevékenységi mappát állítanak össze, képekkel, printscreen-ekkel és leírásokkal ellátva.

**A döntők lebonyolítása**

1. Iskolai döntő – Az értékelési kritériumokat, a zsűri összetételét és a verseny lebonyolítását az iskola vállalja magára.
2. Városi/megyei/regionális döntő
	1. A zsűri javasolt összetétele: a megyei tanfelügyelőség képviselője, RMPSZ képviselője, MAKOSZ képviselője, történész, újságíró, kommunikációs/marketinges szakember. A döntő témáját és feladatait az iskolai/városi döntő szervezői állítják össze, konzultálva a program országos koordinátoraival.
	2. Az online és offline tevékenységet egy héttel a döntő előtt lezárjuk, hogy a zsűrinek legyen ideje értékelni. Az offline tevékenységről a csapatok a mappát digitális változatban eljuttatják az RMDSZ kulturális főosztályára, a döntő előtt egy héttel, majd magukkal hozzák minden döntőre.
	3. A csapatok egy színdarabot állítanak össze, amelyben kreatív módon bemutatják az örökbefogadott épületet. Az előadás 7-1O perc lehet, az időkeret túllépése pontlevonással jár!
	4. A döntőt a helyi illetve megyei RMDSZ és a megyei tanfelügyelőség szervezik közösen, konzultálva az országos koordinációs csapattal.
	5. A csapatok a döntőn használt vizuális elemeket, a forgatókönyvet, a zenét 7 nappal az előadás előtt eljuttatják a szervezőkhöz, akik továbbítják azt az helyszín technikusainak.
3. Országos döntő:
	1. minden csapat bemutatja a zsűrinek és a résztvevőknek (szülők, barátok, stb) az általa örökbefogadott műemléket, egy 7-1O perces színdarab keretében, valamint itt is értékelve van az offline és online tevékenységeket összefoglaló mappa.
	2. a csapatok a döntőn használt vizuális elemeket, a forgatókönyvet, a zenét 7 nappal az előadás előtt eljuttatják a szervezőkhöz, akik továbbítják azt a helyszín technikusainak.

**Pontozási kritérium**

1. év közbeni tevékenység: 70% (megjelent cikkek a csapatról – újság, rádió, tv 10p; kreativitás, újszerű megoldások 5p; saját cikkek, bejegyzések, online tartalom (Facebook oldal, Wiki szócikk) 10p; épület megismerése, felkeresése 5 p; többnyelvű kommunikáció, nyitás a román közösség fele 5p; iskolai közösség bevonása 10p; tágabb közösség bevonása 10p; népszerűsítés, bemutatók, figyelemfelkeltő akciók kreativitása, gyakorisága 15 p.
2. előadás: 30% (ötletesség 10p, szakmai tartalom 10p, előadás kivitelezése, igényessége 5p, felvázolt jövőkép 5p)

A regionális és országos döntők gyakorlati lebonyolításáról a nyertes csapatokkal egyeztetnek a szervezők.

**Kérdésekkel, javaslatokkal forduljanak bizalommal az Örökségünk Őrei verseny szervezőihez, az** **info.oroksegunkorei@gmail.com** **e-mail címen.**

Jó munkát kívánunk!